Pɛl 5
Luek kɛ kui̱ dhöm
1
Gatdä liŋ pɛlä.
2
Ɛ jɛn bi ŋɔak ŋa̱c agɔaa ɔ,
kä bi la̱t ni mi la ŋäc
mi thok.
3
Kɛ ɣöö lɛp ciëk mi dho̱o̱m
limɛ ce̱tdɛ nikɛ tuaar.
Kä cäät ruacdɛ rɔ ce̱tnikɛ
liɛɛth.
4
Kä kɛ thuɔ̱kdɛ bɛ kɛ̈c
ce̱tnikɛ kɛ̈ɛ̈ kër,
kä bɛ muɔth ce̱tnikɛ thɛp.
5
Duɔ̱ɔ̱pdɛ naŋɛ naath li̱th,
kä ka̱a̱thkɛ naŋkɛ naath
ni jɔɔkni.
6
Kä jɛn /cɛ duɔ̱ɔ̱p teekä car.
Kä /kui̱cɛ jɛ i̱ gɔ̱l dupkɛ rɔ.
7
Kɛ kui̱c ɛmɔ täämɛ gaatkä
liɛŋɛ ɣä,
kä /cuarɛ ruaacnikä päl.
8
Kä nɔ̱a̱nɛ rɔ̱ kɛ ciek mi
ce̱tkɛ nɛ,
kä /cuarɛ rɔ thieek kɛ thok
dhɔaarɛ.
9
Ɛ ni mi go̱o̱ri ɣöö bi luthdu
ka̱m nɛy ti kɔ̱ŋ,
kä bi runku ka̱m ram mi
thil pälikä.
10
Kä bi jur ria̱ŋdu naŋ
kɛ buɔ̱m,
kä tin ci la̱t bi kɛna ria̱ŋ
dhɔaar raam mi juɔ̱r.
11
Kä kɛ pek teekädu, bi daar
guäth in ci ri̱ŋ pua̱a̱nydu
ku thɔɔt.
12
Kä bi wee i̱,
“Ɛŋu mi lökä luek,
kä ɛŋu /ka̱n com nhɔk ɔ!
13
Ɣän /ka̱n jɔw nɛɛni tin
ŋi̱eeckɛ ɣä luɔ̱th,
/ka̱n ruacdiɛn liŋ.
14
Kä ɣän ta̱a̱ rɛy däkä
ni däär matdä dolä.”
15
Ŋäth ni ciekdu kä rɔa,
kä thuk lɔcdu kɛ jɛ
ni kärɔa.
16
Ɛ bi gaatku ku te gua̱thni
diaal,
a bi pekdɛ kua̱ gua̱a̱th mi
daapi gaatku thi̱n?
17
Jak nikɛ kä nyin pua̱a̱nydu
kärɔa,
a /cikɛ nyuak yɛnɛ juɔ̱r.
18
A puɔ̱th tekɛ ciekdu,
kä a lɔcdu tɛth kɛ ciek
ŋuɛɛtkädu.
19
Gɔaaɛ ce̱tdɛ nikɛ kɛ̈w,
kä a lɔcdu tɛth kɛ maandɛ
ni ciaŋ.
Kä bɛ ji̱ ro̱ŋ ni ciaŋ
kɛ nhökdɛ.
20
Kä ɛŋu ba ji̱ pɛc ɛ ciek
mi dho̱o̱m ɔ gatdä?
Kä ɛŋu nhɔki ni bap ciëk
raam mi dɔ̱diɛn ɔ?
21
Kä dup nath tekɛ nhiam
Kuɔth Nhial,
kä guicɛ dupkɛ diaal.
22
Kä jiääk lätni gua̱n dueeri,
ɛ duɔ̱p mi bi jɛ käp,
kä bi dep dueerikɛ jɛ yiɛn.
23
Kä jɛn ba näk ɛ thil luthä,
kä ba jɛ buath raar ɛ ciaaŋdɛ.
